नदीकाठच्या रहिवाशांचे कायमस्वरूपी पुनर्वसन, मुख्यमंत्री एकनाथ शिंदे यांची ग्वाही

पिंपरी : मुळा आणि पवना नदीला पूर आल्यानंतर नदीकाठच्या रहिवाशांना दर वर्षी स्थलांतरित व्हावे लागते. या संकटातून बाहेर काढण्यासाठी सुरक्षित जागेत कायमस्वरूपी पुनर्वसन करण्याचा तोडगा काढण्याचे आश्वासन मुख्यमंत्री एकनाथ शिंदे यांनी पूरग्रस्तांना दिले.

पिंपरी-चिंचवड शहरातून वाहणाऱ्या पवना, इंद्रायणी आणि मुळा नदीला पूर आल्याने मधुबन, मुळानगरसह नदीकाठच्या एक हजारहून अधिक रहिवाशांचे स्थलांतर करण्यात आले आहे. पुण्यश्लोक अहिल्यादेवी होळकर शाळेतील निवारा केंद्रात स्थलांतरित केलेल्या कुटुंबांची मुख्यमंत्री शिंदे यांनी सोमवारी (५ ऑगस्ट) भेट घेतली. पूरग्रस्त भागाची पाहणी केली. विधान परिषदेच्या उपसभापती नीलम गोऱ्हे, खासदार श्रीरंग बारणे, आमदार अश्विनी जगताप, महापालिका आयुक्त शेखर सिंह, भाजप शहराध्यक्ष शंकर जगताप, माजी महापौर उषा ढोरे या वेळी उपस्थित होते.

हेही वाचा – आरक्षणावरुन बांग्लादेशमध्ये महाविस्फोट, एकाच दिवशी 100 ठार, पोलीस स्टेशनमध्ये 13 पोलिसांची हत्या

मुख्यमंत्री शिंदे यांनी पूरग्रस्तांशी संवाद साधला. दर वर्षी पावसाळ्यात घरात पाणी जाते का, किती लोकांचे स्थलांतर झाले, महापालिकेकडून जेवणासह सर्व सोयी-सुविधा मिळतात का, याची चौकशी केली. या संकटाचा सामना करण्यासाठी काय उपाययोजना केल्या पाहिजेत, तुमचे म्हणणे काय, अशी विचारणा केली. त्यावर काहींनी सीमाभिंत बांधण्याचे सुचविले, तर काहींनी पुनवर्सनाची मागणी केली. पूरपरिस्थितीमुळे दर वर्षी स्थलांतरित व्हावे लागत असलेल्या या संकटातून बाहेर काढण्यासाठी सुरक्षित जागेत कायमस्वरूपी पुनर्वसन करण्याचा तोडगा काढण्याचे आश्वासन मुख्यमंत्री शिंदे यांनी दिले.

मुख्यमंत्री शिंदे यांनी आरोग्य वैद्यकीय अधिकारी डॉ. लक्ष्मण गोफणे यांच्याशी चर्चा केली. कोणकोणत्या वैद्यकीय सुविधा दिल्या आहेत, औषधांची कमतरता आहे का, जलजन्य आजारांची परिस्थिती काय आहे, पूरग्रस्त भागातील रहिवाशांची वैद्यकीय तपासणी केली आहे का, याची माहिती घेतली.

मुख्यमंत्री शिंदे यांच्या दौऱ्यापूर्वी सांगवीतील खड्डे बुजविण्यासाठी महापालिका प्रशासनाची धावपळ उडाली. मुख्यमंत्र्यांना खड्डे दिसू नयेत यासाठी पुण्यश्लोक अहिल्यादेवी होळकर शाळा परिसरातील खड्डे दुरुस्त केले गेले. खडी, मुरुम, माती टाकून रस्ते बुजविले.